A britek a dunkerque-i evakuáció után 1940-ben - mivel teljesen új fegyver kifejlesztésére nem volt idő - a megbízhatónak ismert német Bergmann MP28 géppisztoly lemásolása mellett döntöttek, bár a tüzelt lőszer eltér az eredetitől. A brit változat gyártásának megtervezése a Sterling Armament Companynál dolgozó George Lanchester nevéhez köthető. Az új fegyvert a Királyi Légierőnek és a Királyi Haditengerészetnek szánták, de főként utóbbihoz került. A Lanchester robusztus és megbízható fegyver volt, megjelenésekor a brit ipart még nem állították át teljesen a haditermelésre, így a fegyver felületkezelése igényes, ágyazása pedig diófából készült sárgaréz tusatalppal, amit később acélra cseréltek. Ebből az anyagból készült a tárfészek is. A Lanchester nem nagyon látott harci bevetést néhány kisebb tengerészeti partraszállási manőveren kívül, de szolgálatban maradt a Királyi Haditengerészetnél jóval a háború után is. Őfelsége hadihajóinak fegyverraktáraiban hosszú évekig lehetett még Lanchestereket látni, bevetésre készen.